Source: https://beta.e-justice.europa.eu/15/MT/eu_courts
Timestamp: 2019-05-21 08:52:03+00:00
Document Index: 1822193

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ']

Is-sistema tal-qrati tal-Unjoni Ewropea (UE) hija magħmula minn tliet elementi: il-Qorti tal-Ġustizzja, il-Qorti Ġenerali u l-qrati speċjalizzati f’oqsma speċifiċi. Dawn il-qrati tal-UE jiżguraw li l-interpretazzjoni u l-applikazzjoni tad-dritt tal-UE jkunu osservati.
Il-Qorti tal-Ġustizzja tal-Unjoni Ewropea (li xi drabi tissejjaħ ukoll il-Qorti Ewropea tal-Ġustizzja), hija l-ogħla awtorità ġudizzjarja tal-UE. Hija tiżgura, f’kooperazzjoni mal-qrati u mat-tribunali tal-Istati Membri, l-applikazzjoni u l-interpretazzjoni uniformi tal-liġi tal-Unjoni Ewropea. Il-Qorti tal-Ġustizzja hija komposta minn imħallef wieħed minn kull Stat Membru.
Il-Qorti Ġenerali tisma’ l-kawżi fl-ewwel istanza li ma jiġux irrinvijati quddiem il-qrati speċjalizzati jew direttament quddiem il-Qorti tal-Ġustizzja. Hija tieħu ħsieb ukoll l-appelli mid-deċiżjonijiet (tal-ewwel istanza) tal-qrati speċjalizzati. Il-Qorti Ġenerali hija komposta minn għall-inqas imħallef wieħed minn kull Stat Membru.
Jistgħu jitwaqqfu qrati speċjalizzati għal oqsma speċifiċi. Huma jistgħu jisimgħu u jiddeterminaw kawżi tal-ewwel istanza, bil-possibbiltà ta’ appell quddiem il-Qorti Ġenerali.
Il-qrati tal-UE għandhom is-sede tagħhom fil-Lussemburgu u huma istituzzjonijiet multilingwistiċi. Kwalunkwe wieħed mill-ilsna uffiċjali tal-UE jista’ jkun l-ilsien ta’ kawża tal-qorti. Il-qrati tal-UE huma meħtieġa josservaw il-prinċipju tal-multilingwiżmu, minħabba l-ħtieġa li jkun hemm komunikazzjoni mal-partijiet fl-ilsien tal-proċeduri u sabiex ikun żgurat li l-ġurisprudenza tagħhom tkun imxerrda mal-Istati Membri kollha.
Għandu jitfakkar li l-applikazzjoni tal-liġi tal-UE mhijiex l-uniku kompitu tal-qrati tal-UE: il-qrati u t-tribunali tal-Istati Membri jridu japplikaw ukoll id-dritt tal-UE. Fi kliem ieħor, il-qrati tal-UE u tal-Istati Membri jaħdmu flimkien għal applikazzjoni u għal interpretazzjoni rigorużi u uniformi.
Rigward it-tilwim bejn l-UE u l-impjegati tas-servizz pubbliku tagħha (pereżempju dwar ir-reklutaġġ, il-karriera jew is-sigurtà soċjali tagħhom), inħoloq Tribunal għas-Servizz Pubbliku kompost minn sebat imħallfin.
Il-Qorti tal-Ġustizzja u l-Qorti Ġenerali huma mgħejjuna mill-Avukati Ġenerali, li jagħtu konklużjonijiet imparzjali dwar ċerti kawżi qabel ma' dawn jiġu deċiżi.
Għandha ssir distinzjoni bejn il-Qorti tal-Ġustizzja tal-UE u l-Qorti Ewropea tad-Drittijiet tal-Bniedem (ECHR). Il-Qorti Ewropea tad-Drittijiet tal-Bniedem mhijiex qorti tal-UE, imma nħolqot fil-qafas tal-Kunsill tal-Ewropa permezz tal-Konvenzjoni Ewropea dwar id-Drittijiet tal-Bniedem, sabiex ikun żgurat ir-rispett għad-drittijiet u għal-libertajiet iggarantiti f’din il-Konvenzjoni. Madankollu, il-ġurisprudenza żviluppata mill-Qorti Ewropea tad-Drittijiet tal-Bniedem jista’ jkollha influwenza importanti fuq id-dritt tal-UE, peress li d-drittijiet fundamentali ggarantiti fil-Konvenzjoni Ewropea huma wkoll prinċipji ġenerali tad-dritt tal-UE.